ফেল কড়ি করো অন্ত্যেষ্টি! তিলোত্তমায় এবার মরণও ‘প্যাকেজ’-বন্দি।
বিয়ে, ভ্রমণ বা পারিবারিক অনুষ্ঠানের ভার অর্থের বিনিময়ে কোনও সংস্থার হাতে ছেড়ে দেওয়ার রীতি অনেকদিনই চালু হয়েছে। সেই তালিকায় যুক্ত হল মৃত্যুর পরে পারলৌকিক ক্রিয়াও। চলতি বছরের ফেব্রুয়ারি মাসে কলকাতায় ব্যবসায়িক দৃষ্টিভঙ্গিতে এ ধরনের পরিষেবা চালু করেছে একটি সংস্থা। ইতিমধ্যে ৬০টিরও বেশি পরিবার ওই সংস্থাকে নানা পর্যায়ে অন্ত্যেষ্টি সংক্রান্ত কাজের বরাত দিয়েছে। আগামিদিনে সংখ্যাটা আরও বাড়বে বলে আশাবাদী সংস্থার বিপণনী আধিকারিক প্রতীক মুখোপাধ্যায়।
যেমন চাহিদা তেমন পরিষেবা। শববাহী গাড়ি চাই? এসি না নন এসি? সাজযুক্ত না সাজবিহীন? সব ধরনের ব্যবস্থাই রয়েছে। শ্মশানযাত্রী চাইলে পাবেন। মৃতদেহের কাপড়, ফুল, দশকর্মার সামগ্রী, তা-ও রয়েছে। দাহ করার জন্য পছন্দসই কোনও জায়গা? অসুবিধা নেই। সেক্ষেত্রে বলে দিতে হবে, নিমতলা না কেওড়াতলা! তারাপীঠ না ত্রিবেণী! চুল্লি কাঠের না বৈদ্যুতিক! 
দিল্লি, মুম্বই এবং আমদাবাদে এই ধরনের পরিষেবা আগেই চালু হয়ে গিয়েছে। কলকাতায় এই প্রথম। অন্ত্যেষ্টি পরিষেবা চালুর ভাবনার পিছনে অবশ্য সেই চেনা সামাজিক কারণ। সংস্থার বিপণনী আধিকারিক প্রতীক বলেন, ‘‘অনেকেরই ছোট পরিবার। কেউ আবার পরিজনদের থেকে দূরে রয়েছেন। প্রিয়জনের মৃত্যুর সময় সব কাজ একা হাতে করা সম্ভব হয়ে ওঠে না। এ জন্যই সাহায্যের হাত বাড়িয়ে দিয়েছি আমরা।’’

কসবায় সংস্থার দফতর। —নিজস্ব চিত্র

আর এই উদ্যোগ যাঁর মস্তিষ্কপ্রসূত, সংস্থার কর্ণধার পেশায় সফ্‌টঅয়্যার ইঞ্জিনিয়ার শ্রুতি রেড্ডি বলেন, ‘‘আমার দাদুশ্বশুর যখন মারা যান তখন সেই দুঃখজনক পরিস্থিতিতে আমি নানা সমস্যার সম্মুখীন হয়েছিলাম। মানসিক যন্ত্রণার মধ্যেই সব কাজ করতে হয়েছিল। সেই অভিজ্ঞতা থেকেই এই ভাবনার জন্ম।’’ 
এ ধরনের পরিষেবায় দেহ দাহ থেকে পিণ্ডদান— সবই ‘প্যাকেজ’ মাফিক। ব্রাহ্মণ পণ্ডিত হলে ‘প্যাকেজ’এর দর একরকম। আর ব্রাহ্মণ নির্বাচনে খুব বেশি দাবিদাওয়া না থাকলে টাকার অঙ্ক আরেকরকম। ব্রাহ্মণ ভোজনের ক্ষেত্রে শুধু সংখ্যাটা বলে দিলেই হবে। এরপর আর্থিক সামর্থ্যের বিচারে ঠিক হবে মেনু। সংস্থার এক কর্তা জানান, সব ধরনের ধর্মীয় আচার-আচরণ মেনে পারলৌকিক ক্রিয়ার ব্যবস্থা রয়েছে। ভারতে বহু সংস্কৃতি, বহু ধর্মের বাস। সে সব সংস্কৃতি সম্পর্কে নিজেদের অবহিত রাখতে সংশ্লিষ্ট সংস্থাটি একটি ডেটা ব্যাঙ্ক তৈরি করেছে। এ জন্য ধর্মীয় আচার-অনুষ্ঠানে পারদর্শী ব্যক্তিদের সঙ্গে নিয়মিত যোগাযোগ রাখা হয়। 
শুধু পারলৌকিক ক্রিয়া নয়। কেউ যদি দেহ এক শহর থেকে অন্য শহর, এক রাজ্য থেকে অন্য রাজ্য বা এক দেশ থেকে অন্য দেশে পাঠানোর বরাত দেন, তাতেও ‘না’ নেই সংস্থাটির। এ ক্ষেত্রে প্রয়োজনীয় প্রশাসনিক কাজ এবং কাগজপত্র তৈরির দায়িত্বও তাদের।
এককথায়, মৃত্যুযোগে সংস্থার সঙ্গে যোগাযোগটাই আসল।